作者:李白
標題:自巴東舟行經瞿唐峽，登巫山最高峰，晚還題壁
內容:江行幾千里，海月十五圓。始經瞿塘峽，遂步巫山巔。巫山高不窮，巴國盡所曆。日邊攀垂蘿，霞外倚穹石。飛步淩絕頂，極目無纖煙。卻顧失丹壑，仰觀臨青天。青天若可捫，銀漢去安在。望雲知蒼梧，記水辨瀛海。周遊孤光晚，曆覽幽意多。積雪照空穀，悲風鳴森柯。歸途行欲曛，佳趣尚未歇。江寒早啼猿，松暝已吐月。月色何悠悠，清猿響啾啾。辭山不忍聽，揮策還孤舟。